Úkraínskur flóttamaður segir að Rússar hafi truflað mótmæli gegn stríðinu í Úkraínu við rússneska sendiráðið í gær.
Hópur fólks gekk frá Hallgrímskirkju í gær að rússneska sendiráðinu þar sem mótmælafundur gegn innrásinni í Úkraínu fór fram. Meðal þátttakenda var Sasha Karisjenkó sem kom til landsins fyrir skömmu eftir að hafa flúið stríðsátökin í heimalandinu. Bíll hafi komið þar að og að minnsta kosti tveir menn stigið út.
Sasha segir að mennirnir hafi hrópað Dýrð sé Rússlandi. Þeir hafi af öllu að dæma verið Rússar, bæði hvað útlit og framburð varðar. Hún segir mennina hafa verið ógnandi, en ekki nálgast hópinn og ekki hafi komið til átaka. Hún segir að konur og börn séu fjölmennust í hópi úkraínskra flóttamanna og framkoma mannanna hafi vakið hjá þeim ótta.
Sasha segir að eðlilega hafi fólkið orðið óttaslegið, það hafi komið hingað til lands í leit að vernd og það vilji upplifa sig sem fjærst stríðsátökunum, þar sem hús þeirra séu sprengd og landar drepnir. Það hafi því vakið ótta fólksins að heyra Rússa hrópa Dýrð sé Rússlandi.

Úkraínskur flóttamaður segir að Rússar hafi truflað mótmæli gegn stríðinu í Úkraínu við rússneska sendiráðið í gær. Það hafi vakið ótta meðal flóttamannanna.